Innspill til sluttrapport Skole og barnehagebruksplan

I forbindelse med planarbeidet med den nye skole og barnehagebruksplanen har FAU vært involvert i rapportene og fått kommet med innspill. Det har nå kommet til sluttrapport og vi ser nå at det har snevret seg inn til noen føringer, eller anbefalinger.

En ny skole og barnehagebruksplan strekker seg over en fireårsperiode, samtidig, ligger det her føringer om hvordan fremtidig skolestruktur skal se ut , for mange tiår framover.

På bakgrunn av dette er det fortsatt mange ubesvarte spørsmål og følgende vil være naturlig å stille når man skal vedta framtidig skolestruktur på Frøya, om det er for 4 eller 40 år fram i tid.

FAU ønsker en redegjørelse for følgende:

1. Foruten at det skal utarbeides en ny skole og barnehagebruksplan, hva ligger til grunn for vedtaket om å utarbeide en slik rapport. Hva ligger i bestillingen til rådmannen?
2. Hvilken habilitet innehar utreder i forhold til en nøytral framstilling ifht ønsker opp i mot realitet. Og skal videre skolestruktur baseres på èn rapport alene?
3. Prosessen peker på en involvering av ”brukere”, mens innspill fra en stor del av foreldregruppen føler det har vært en lukket prosess? Er det i det videre arbeidet tenkt å involvere parter som vil være berørt av dette i framtiden?
4. Hva menes med ”Beholde dagens skolestruktur”?
5. Skal fritt skolevalg opprettholdes, og hvilken etat og nivå skal forvalte skoletilhørigheten og overholdelsen av den om man fraviker fritt skolevalg?
6. Ved flytting av skolegrenser, hvilke store fordeler vil det gi som de det gjelder åpenbart ikke ser så langt i rapporten?

FAU ser på punkt 4 under utreders anbefalinger at det legges føringer om en ombygging/rehabilitering av bygningsmassen, evt riving og nybygging av nåværende småskolebygg. Vi ser med positivitet at det legges vekt på at skolens egne folk må involveres, og bør få en sentral posisjon.

Videre peker utreder på at det må tas høyde for at skolen skal kunne gi tilpasset opplæring for alle, og at det legges opp til en fleksibel romløsning. Det anbefales at det sikres ny tomt og at den nye skolens funksjon avklares.

Disse konklusjonene mener FAU peker i retning sakens kjerne, det at Sistranda skole og Sistranda skoles grunnkrets vokser ut av sine nåværende omgivelser og at det nå er avgjørende for våre barns fremtid, og de etter dem, hvilken struktur man nå velger.

Sistranda skole har behov for utbygging, uansett, NÅ.

FAU Sistranda skole 17.01.17